**Képviselői beszámoló 2020.**

**Tisztelt Kulcsi Választópolgárok!**

A 2019-2024. közötti önkormányzati ciklus első évében végzett képviselői munka összegzéséhez érkeztünk. Ez a cikluskezdet, az előzőekkel ellentétben megadta számomra mindazt, amit eddig oly sokszor hiányoltam. Valódi és tartós együttműködés alakult ki a testületi munkában. A három, új képviselő társunkkal együtt összetartó egységet alkotunk, ami nélkülözhetetlen az eredményekhez, különösen e nehezített körülmények között. Mindezek mellett a polgármester úr felkérésére, valamint képviselőtársaim egybehangzó döntéseként a gazdasági, pénzügyi és szociális bizottság elnökeként végzem a képviselői feladataimat. Komoly kihívás a gazdálkodás egyensúlyban tartása a folyamatos igények kielégítése mentén, azonban a biztos hátteret a hivatal munkatársai maximális odaadással biztosítják! A takarékos gazdálkodás mentén haladunk továbbra is, ami okozhat időleges feszültséget, de hosszútávon közösségünk előnyét szolgálja. Igyekszem helytállni, s e bizalmat megszolgálni, mégha a felelősség súlya alatt nehéz és néha elkerülhetetlen döntések meghozatalában, ill. a helyzet elfogadásában kell részt vennem.

Erre két példa: többek között két olyan esemény volt a település életében, amelyet mi magunk is nehezen éltünk meg, hisz a lakosság nagy részét negatívan érintette. Viszont, ha újragondolhatnánk se jutnánk más eredményre. Az egyik ilyen helyzet a vállalkozói tulajdonban lévő kistérségi szakrendelő bezárása volt. Higgyék el, a legnagyobb jóindulattal sem hozhattunk volna felelősségteljesebb döntést annak érdekében, hogy ez ne következzen be! Ilyen irányú külső forrás bevonására, valamint közös működtetésre sem volt lehetőség. A fenntartást, az elkerülhetetlen fejlesztést egy kulcsi szintű önkormányzati költségvetés sajnos nem bír el. Igen nehéz szívvel kellett ezt tudomásul vennünk, nekünk, a testület tagjainak is. Amit egyelőre tehettünk: megoldást találtunk arra, hogy legalább a vérvételt helyben tehesse, aki igénybe kívánja venni azt. A másik, már saját hatáskörű döntésként: a helyi adóemelés. Alaposan áttekintettük a helyi adónemeket, s ezen belül azokhoz nyúltunk, ahol az emelés mértékét a közös teherviselés mentén elfogadhatónak tartottuk. Több, mint 5 éve nem volt hasonló döntés, mi felvállaltuk (korábban kellett volna, apránként). A település lélekszáma folyamatosan nő, vele együtt a közcélú feladatellátásunk, s a lakossági elvárások is. Némely tekintetben a lélekszám emelkedés állami normatíva bevételnövekményt eredményez; van, amit pályázati forrásból tudtunk megfinanszírozni és fennmaradt olyan igény, amelynek megvalósításához csak az adóemelés tudott plusz forrásként szolgálni. Úgy érzem a pályázati lehetőségeinket az elmúlt egy évben maximálisan kihasználtuk, ezzel a külső forrásbevonást is kimaxoltuk.

Nem emlékszem arra, hogy ilyen rövid idő alatt ennél több beadott és elnyert pályázatunk lett volna. 2020-ban 19 benyújtott pályázatból 14 nyertes lett. Ezek mellett az előző évekből áthúzódó 6 nyertes pályázatból eredő beruházások, fejlesztések különböző stádiumú bonyolítása is zajlott. Kiemelkedő feladatot rótt mind a hivatal munkatársaira, mind a testület tagjaira, s a többlet teher bizony sok esetben többlet kiadást is jelentett, hisz az önerőt és egyéb, pályázati forrásból nem finanszírozható, de a megvalósításhoz elengedhetetlen kiadást saját forrásból kellett mellé tennünk. Feszes volt a munkatempó és kifeszített a költségvetésünk is...

Szeretnék kiemelni néhány olyan eredményt, fejleményt melyek többségét jómagam is évek óta szorgalmaztam, hosszú, kitartó egyeztetések eredményei, a megoldást mégis az elmúlt év hozta:

* Sikerült elérnünk, hogy a kulcsi iskolafelújításról kormányzati döntés szülessen.
* Megállapodás kapujában vagyunk a Pálhalmai Agrospeciál Kft-vel, az óvoda melletti földterületet vásárlásával kapcsolatban, így az új bölcsődénk itt épülhet fel, ami igényként merült fel a kisgyermekes családok részéről, de a gazdasági működtetés ésszerűsége is ezt kívánja.
* A Nap Háza Hold Udvara ingatlan önkormányzati tulajdonba kerülése egy magasabb szintű helyi szociális ellátás megteremtésére ad lehetőséget és minőségi közösségi térfejlesztést eredményezett egész lakóközösségünk számára.
* A kamerarendszer beüzemelése hosszan átgondolt folyamat eredménye, hisz jelentős forrásigénnyel bírt.
* Egy helyett két önkormányzati bizottság működése, amely lehetővé teszi akár team munkában egy-egy feladat mélyebb szintű kezelését.

Egy dolgot mindenképp meg kell említenem, ami a mi életünket, önkormányzati szinten is gyökeresen megváltoztatta, befolyásolta: a pandémia. A folyamatok a nehézségek ellenére nem álltak meg, ehhez igazodtunk mi is. Tavasszal személyesen vittük képviselőként a 70 év felettieknek az ellátásukról szóló tájékoztatást. Online tartottuk a heti egyeztetéseket vagy a második hullámban már személyesen, maszkban. Ugyan 10 napig karantén alá helyezték a hivatalt, de az ügyek akkor sem álltak le. Sajnos 5 fő dolgozó betegedett le és néhányan a képviselők közül is… Nehéz és kemény év van mögöttünk, sokszor erőn felüli helytállást követelt meg tőlünk is, úgy érzem nincs miért szégyenkeznünk és magyarázkodnunk sem. Sok energiát fordítottunk a kommunikációnkra online és nyomtatott formában is, így a lehető leggyorsabban juttattuk el az információkat a lakossághoz. Számos képviselői és civil kezdeményezést hajtottunk végre együtt (pl. faültetés, faluház előtti tér zöldítése, elektromos hulladékgyűjtés, zöld hulladék elszállíttatása, új játszótér füvesítése, szaletli építése, festése stb.) Bár a covid megtizedelte a tervezett rendezvényeinket, ennek ellenére a kapcsolattartást igyekeztünk fenntartani. Amíg lehetett a fogadóórákon, az utóbbi hónapokban ismét marad a telefonos vagy online forma. A havi újságkihordást is képviselőként, területfelosztással végezzük, ami szintén a kapcsolattartás egyik lehetősége.

Terveink között szerepelt még az idősek nappali ellátójának helyi elindítása, az ezirányú egyeztetéseket szintén elkezdtük, azonban ennek beindítását a veszélyhelyzet hatására prolongálnunk kellett, ez az időszak a felkészülésre nyújt lehetőséget.

Amit még a Covid számlájára írhatunk: központi elvonás alá került a súlyadónk és az iparűzési adónk fele, ami már a múlt évi gazdálkodásunkra is rányomta a bélyegét. Az ez évi költségvetésünk összeállítása pedig minden eddiginél nagyobb fegyelmezettséget igényel tőlünk.

Szándékosan írtam többes számban a beszámolóm, hisz valamennyi ténykedésünk közös elhatározás eredménye. A kötelezően előírt testületi és bizottsági üléseken kívül megszámlálhatatlan munkaórát töltöttünk a közösségi ügyeink intézésével, egyeztetésekkel, véleményezésekkel, ami természetes is, hisz erre vállalkoztunk. Részemről mégis kiemelendő, hisz eddig számomra mindez sosem volt ilyen mélységben elérhető. Rendezvényekkel, több személyes találkozóval lett volna teljesebb az önkormányzati évünk. Remélhetőleg, ciklusunk nagyobb részében már ezekre is sor kerül. Természetesen az eddig leírtak csak egy részét képezték az éves munkának, mindent képtelenség felsorolni, talán polgármester úr és képviselőtársaim beszámolója együttesen teljesebb képet adhat éves munkánkról. Elérhetőségeim a helyi kommunikációs felületeinken elérhetőek, továbbra is várom a megkereséseket!

Tisztelettel:

Deák Ibolya